
Csonttörések előfordulása idiopathiás inflammatorikus myopathiás betegekben: rizikóbecslés a való élet adatok ismeretében

Kulcsszavak: myositis, myopathia, osteoporosis, DEXA, rheumatoid arthritis
Az idiopáthiás inflammatorikus myopathiák (IIM) közös jellemzője a progresszív
izomgyengeség, immobilitás, és a tartós szteroid terápia, aminek következtében gyakori az
oszteoporózis, és csonttörések előfordulása. Korábbi keresztmetszeti vizsgálatunk során
IIM-es és rheumatoid arthritises (RA) betegek körében igazoltuk, hogy hosszabb
betegségfennállás esetén a betegek ¾-, illetve 2/3-ának valamilyen csonttörése alakul ki,
ami jelentősen rontja az életminőségüket.
Jelenlegi munkánk során célunk volt 6 éves követés után ismét felmérni a vizsgált
betegpopuláció csont egészségügyi állapotát, megállapítani, hogy a korábban kiszámolt
törési rizikó mennyire megbízható eredményt ad. Ezen túlmenően össze kívántuk
hasonlítani újonnan diagnosztizált, alacsony betegségfennállási idővel rendelkező
myositises betegek csontegészségügyi paramétereit a korábbi kohorsz adataival. A csont
denzitometriás mérések DEXA-val, az aszimptómás csigolyatörések megállapítása
kétirányú gerinc röntgennel történt. A statisztikai számításokat IBM SPSS 25 software-rel
végeztük.
A korábbi kohorszból (IIM: N=40, RA: N=35) 15 myositises (életkor: 60,3±12,9 év) és 16
RA-s (életkor: 60,6±11,8 év) beteg vizsgálatát tudtuk elvégezni. Az egyénre szabott
antiporotikus kezelés mellett a betegek lumbalis T score értéke mindkét csoportban javult
(L1-4: -0,95±0,97 vs. - 0,72±0,87 IIM-ben és -0,78±1,15 vs.-0,1±1,44 RA-ban), míg a
femurnyakon romlott (-1,55±0,89 vs. -1,7±0,96 IIM-ben és -0,72±1,21 vs. -0,87±1,31 RAban). A követés során bekövetkezett friss major törések aránya jelentősen magasabb volt a
korábban kiszámolt 10 éves törési rizikóhoz képest (IIM: 36% vs. 8,42% és RA: 19% s.
8,68%). Az újonnan vizsgált myositises betegek (N=17, életkor: 49,5±15,9 év,
betegségfennállási idő 1,83 év) átlagos T-score értéke jobb volt korábbi
kohorsz (N=40, életkor: 58.9±9,9 év, betegségfennállási idő: 13 év) eredményeihez képest
(L1-4: - 0,36±1,47 vs -0,82±1,41; p=0,305 illetve femurnyak: -0,82±1,26 vs. -1,45±0,93;
p=0,045). Az új betegek esetén a betegek 35,3%-ban találtunk aszimptomásan kialakult
csigolyatörést.
Munkánk során igazoltuk, hogy mind IIM-s, mind RA-s betegeknél a számított törési rizikó
a megfelelő antiporotikus kezelés ellenére is alulbecsli a való élet során kialakult törések
számát.
A myositises betegek egy jelentős részénél a primer prevenciós kezelés ellenére már a
betegség kezdetén aszimptómás törések alakulnak ki, ami még agresszívebb prevenciós
kezelés szükségességére hívja fel a figyelmet.



